PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FH/3/1/052                                              Bratislava: 9. mája 2006

	Protimonopolný úrad Slovenskej republiky, odbor koncentrácií v správnom konaní číslo 0012/OK/2005 začatom na základe oznámenia koncentrácie podnikateľom GRAFOBAL GROUP akciová spoločnosť so sídlom Sasinkova 5,    811 08 Bratislava, IČO: 35 750 791 vo veci koncentrácie podnikateľov GRAFOBAL GROUP akciová spoločnosť so sídlom Sasinkova 5, 811 08 Bratislava, IČO: 35 750 791 a BARCZI, spol. s r.o. so sídlom Mlynské Nivy 56, 821 05 Bratislava, IČO: 35 791 829

                                                   rozhodol

na základe § 12 ods. 1 zákona č. 136/2001 Z. z. o ochrane hospodárskej súťaže   a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky       v znení neskorších predpisov v znení neskorších predpisov tak, že  s ú h l a s í         s koncentráciou spočívajúcou v získaní nepriamej kontroly podnikateľom GRAFOBAL GROUP akciová spoločnosť so sídlom Sasinkova 5, 811 08 Bratislava, IČO: 35 750 791 nad podnikom podnikateľa BARCZI, spol. s r.o. so sídlom Mlynské Nivy 56, 821 05 Bratislava, IČO: 35 791 829, prostredníctvom podnikateľa Royal Invest Consulting, Vajnorská 137, 831 04 Bratislava, IČO: 31 378 048 na základe Uznesenia č. 4/V/2002, prijatého na Valnom zhromaždení spoločnosti BARCZI, spol. s r.o. so sídlom Mlynské Nivy 56, 821 05 Bratislava, IČO: 35 791 829 dňa               20. 5. 2002.

Odôvodnenie:

	Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 28. 1. 2005 doručené oznámenie koncentrácie, zaevidované pod číslom 550/2005, v ktorom podnikateľ GRAFOBAL GROUP akciová spoločnosť so sídlom Sasinkova 5, 811 08 Bratislava, IČO: 35 750 791 (ďalej len „GRAFOBAL GROUP“) uvádza:

 „Spoločnosť GRAFOBAL GROUP, akciová spoločnosť, Sasinkova 5, 811 08 Bratislava, IČO: 35 750 791 zastúpená predsedom predstavenstva PhDr. Ivanom Kmotríkom týmto ako účastník koncentrácie, ktorý získal výlučnú kontrolu nad podnikom iného podnikateľa oznamuje koncentráciu, ktorá vznikla zvýšením základného imania spoločnosti BARCZI, spol. s r.o., Mlynské Nivy 56, 821 05 Bratislava, IČO: 35 791 829 (ďalej len „BARCZI“) dňa 6. 2. 2002, po tomto zvýšení základného imania mala spoločnosť Royal Invest Consulting, spol. s r.o. Bratislava 51 % podiel v spoločnosti BARCZI, spol. s r.o., jedného zo spoločníkov v TABACO-Print, spol. s r.o. Bratislava.“
	
          Na základe predmetného oznámenia začalo dňa 28. 1. 2005 podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon v znení neskorších predpisov“) v spojení s § 18 ods. 2 zákona      č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov GRAFOBAL GROUP a BARCZI, o čom úrad listom číslo 640/PMÚ SR/2005 zo dňa            2. 2. 2005 informoval  oznamovateľa koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona v znení neskorších predpisov a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad listom č. 640/PMÚ SR/2005 zo dňa 2. 2. 2005 vyzval oznamovateľa na jeho doplnenie a súčasne upozornil, že lehota na vydanie rozhodnutia podľa § 11 zákona v znení neskorších predpisov nezačala plynúť. 

Na základe urgencie listom č. 3919/PMÚ SR/2005 zo dňa 14. 7. 2005 a následne listami č. 4529/PMÚ SR/2005 zo dňa 15. 8. 2005 a č. 5379/PMÚ SR/2005 zo dňa 29. 9. 2005, boli chýbajúce podklady a informácie podľa § 10 ods. 12 zákona v znení neskorších predpisov a vyhlášky postupne úradu predkladané a posledné podklady a informácie boli úradu doručené listom zaevidovaným pod č. 1410/2006 dňa 22.3. 2006, na základe čoho podľa § 11 zákona v znení neskorších predpisov začala dňa 23. 3. 2006 plynúť lehota 60 pracovných dní na vydanie rozhodnutia o koncentrácii. Uvedená skutočnosť bola oznámená účastníkovi správneho konania listom č. 1410/PMÚ SR/2005 zo dňa 27. 3. 2006.
Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 16. 2. 2005.

Podľa § 44a ods. 1 zákona v znení neskorších predpisov sa správne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii spravujú ustanoveniami tohto zákona; vznik týchto vzťahov sa posudzuje podľa doterajších predpisov. 

Vychádzajúc z podkladov a informácií predložených oznamovateľom koncentrácie v priebehu správneho konania ako aj podkladov a informácií získaných v rámci súbežne prebiehajúcej kontroly dodržiavania podmienky uloženej rozhodnutím úradu č. 2002/FH/1/1/015 zo dňa 4. 2. 2002 a následného prešetrovania na relevantnom trhu podľa § 22 ods. 1 písm. a) zákona v znení neskorších predpisov, úrad zistil nasledujúce skutočnosti.

1. Podnikatelia

	Podľa § 2 ods. 1 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“) sa zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba a ich združenia, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť GRAFOBAL GROUP je akciovou spoločnosťou zapísanou v Obchodnom registri Okresného súdu Bratislava I, Oddiel: Sa, Vložka číslo: 1820/B. GRAFOBAL GROUP je spoločnosťou holdingového typu, ktorá zastrešuje činnosti jej dcérskych spoločností v oblasti výroby tovaru z papiera a lepenky (Grafobal, a. s. Skalica), tlače kníh, novín a časopisov (Slovenská Grafia a. s., Bratislava, Polygraf Print Prešov, Bratislavské tlačiarne, a. s., Bratislava, Svornosť, a. s., Bratislava, Versus,   a. s., Bratislava), distribúcie tlače, tabaku a doplnkového tovaru (Mediaprint – Kapa  Pressegorsso), reklamy (Euro RSCG Artmedia, s.r.o., Bratislava) a vo vydavateľskej činnosti (Mladé Letá, a. s., Bratislava). Súčasne spoločnosť GRAFOBAL GROUP podniká spoločne s Českou produkční invest, a. s. Praha,    100 % dcérskou spoločnosťou spoločnosti Česká produkční a Mgr. Vladimírom Komárom prostredníctvom spoločnosti MAC TV, s.r.o., Bratislava v oblasti prevádzkovania televízneho vysielania. Prostredníctvom Mediaprint – Kapa Pressegorsso (ďalej len „Mediaprint – Kapa“) pôsobí aj v oblasti distribúcie a predaja tabaku a tabakových výrobkov.

Vychádzajúc z uvedeného úrad dospel k záveru, že GRAFOBAL GROUP je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda je podnikateľom podľa § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

Spoločnosť BARCZI je spoločnosť s ručením obmedzeným zapísaná v Obchodnom registri Okresného súdu Bratislava I, Oddiel: Sro, Vložka   číslo: 22067/B. Predmetom činnosti spoločnosti BARCZI podľa výpisu z obchodného registra je kúpa tovaru za účelom jeho predaja  konečnému spotrebiteľovi (maloobchod) v rozsahu voľnej živnosti, kúpa tovaru za účelom jeho predaja prevádzkovateľom živnosti (veľkoobchod) v rozsahu voľnej živnosti, nákup a predaj pyrotechnických výrobkov, sprostredkovanie obchodu, sprostredkovanie nákupu, predaja a prenájmu nehnuteľností, prieskum trhu, ekonomické a organizačné poradenstvo v oblasti obchodu a služieb v rozsahu voľnej živnosti, reklamná a propagačná činnosť v rozsahu voľnej živnosti. Hlavným predmetom činnosti spoločnosti BARCZI je distribúcia a predaj tabaku a tabakových výrobkov.

Vychádzajúc z uvedeného úrad dospel k záveru, že BARCZI je právnickou osobou zapísanou v obchodnom registri, je teda podnikateľom podľa § 2 zákona      č. 513/1991 Zb. Obchodného zákonníka, a teda je podnikateľom podľa § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

2. Účastníci konania a koncentrácie 

Vzhľadom na znenie § 25 ods. 3 zákona v znení neskorších predpisov, podľa ktorého účastníkom konania v prípade koncentrácie podľa § 9 ods. 1 písm. b) je iba podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného  podnikateľa alebo podnikateľov, úrad dospel k názoru, že účastníkom predmetného správneho konania je podnikateľ GRAFOBAL GROUP. Účastníkmi posudzovanej koncentrácie  sú podnikatelia GRAFOBAL GROUP ako podnikateľ, ktorý získal kontrolu nad podnikom podnikateľa BARCZI, ako aj podnikateľ BARCZI, nad ktorým bola kontrola získaná. 

3. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Dňa 6. 2. 2002 sa konalo Mimoriadne valné zhromaždenie spoločnosti BARCZI, na ktorom bol schválený návrh na zvýšenie základného imania spoločnosti BARCZI s tým, že podnikateľ Royal Invest Consulting, Vajnorská 137, 831 04 Bratislava, IČO: 31 378 048 (ďalej len „Royal Invest Consulting“) sa stal spoločníkom s 51 % podielom na základnom imaní spoločnosti BARCZI.

Zo znenia Spoločenskej zmluvy podnikateľa BARCZI zo dňa              27. 6. 2000, doplnenej na základe notárskej zápisnice z priebehu mimoriadneho valného zhromaždenia spoločnosti BARCZI zo dňa 6. 2. 2002 vyplýva, že orgánmi spoločnosti BARCZI je Valné zhromaždenie a konatelia. Valné  zhromaždenie  je  najvyšším  orgánom  spoločnosti a  rozhoduje o všetkých zásadných otázkach spoločnosti. Po preskúmaní článku VIII tejto Spoločenskej zmluvy úrad zistil, že na prijatie niektorých strategických rozhodnutí spoločnosti sa vyžaduje súhlas všetkých spoločníkov. Podľa tohto článku Valné zhromaždenie rozhoduje o zmene spoločenskej zmluvy.
Na Valnom zhromaždení spoločnosti BARCZI, konaného dňa             20. 5. 2002, prijalo Valné zhromaždenie Uznesenie č. 4/V/2002 (ďalej len „Uznesenie“), ktorým rozhodlo o zmene Spoločenskej zmluvy. Na základe tohto Uznesenia bola prijatá Nová spoločenská zmluva, ktorá v plnom rozsahu nahradila pôvodnú Spoločenskú zmluvu spoločnosti BARCZI zo dňa 27. 6. 2000.

Zo znenia Novej spoločenskej zmluvy úrad zistil, že orgánmi spoločnosti sú Valné zhromaždenie a konatelia. Valné zhromaždenie je najvyšším orgánom spoločnosti, ktorý rozhoduje o všetkých zásadných otázkach týkajúcich sa spoločnosti samej a jej činnosti. Po preskúmaní článku 11 Novej spoločenskej zmluvy úrad zistil, že na prijatie strategických rozhodnutí spoločnosti ako je rozhodovanie o koncepcii podnikateľskej činnosti, zásadných otázkach v oblasti riadenia spoločnosti, investičnej a obchodnej politiky, spôsoboch a smeroch výkonu zahranično-obchodnej politiky a o menovaní konateľov a prokuristov spoločnosti, príkazoch konateľom a prokuristom, odmene konateľov a prokuristov, je potrebná prostá väčšina hlasov všetkých spoločníkov.

Podľa predložených podkladov a informácií úrad ďalej zistil, že dňa   20. 5. 2002 výlučnú kontrolu nad podnikom podnikateľa Royal Invest Consulting vykonával podnikateľ Mediaprint – Kapa Pressegorsso (ďalej len „Mediaprint – Kapa“) a výlučnú kontrolu nad podnikom podnikateľa Mediaprint – Kapa  vykonával podnikateľ GRAFOBAL GROUP.

Na základe vyššie uvedených skutočností úrad dospel k záveru, že prijatím Uznesenia Dňa 20. 5. 2002 získal podnikateľ GRAFOBAL GROUP výlučnú kontrolu nad podnikom podnikateľa BARCZI, a týmto dňom došlo k naplneniu skutkovej podstaty koncentrácie podľa § 9 ods. 1 písm. b) zákona. 

4. Koncentrácia podliehajúca kontrole úradu

 	Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný obrat účastníkov koncentrácie je najmenej 500 000 000 Sk a aspoň dvaja z účastníkov koncentrácie dosiahli obrat každý najmenej 150 000 000 Sk za uzavreté účtovné obdobie predchádzajúce vzniku koncentrácie alebo
b) spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v Slovenskej republike. 

	Z predložených podkladov o obratoch účastníkov koncentrácie za uzavreté účtovné obdobie predchádzajúce vzniku koncentrácie, t. j. za        rok 2001, úrad zistil, že spoločný obrat účastníkov koncentrácie je vyšší ako zákonom stanovených 500 000 000 Sk, avšak obrat účastníka koncentrácie GRAFOBAL GROUP v sledovanom účtovnom období je nižší ako 150 000 000 Sk. Konkrétne údaje o obratoch účastníkov koncentrácie úrad v rozhodnutí neuvádza, nakoľko tieto účastník konania označil ako predmet obchodného tajomstva. Konkrétne údaje o obratoch sú súčasťou spisového materiálu.      
Z uvedeného vyplýva, že predmetná koncentrácia nepodlieha kontrole úradu podľa § 10 ods.1 písm. a) zákona, a preto ďalej skúmal, či predmetná koncentrácia nepodlieha kontrole úradu podľa § 10 ods. 1 písm. b) zákona.

Podľa § 32 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) podkladom pre rozhodnutie sú aj skutočnosti známe správnemu orgánu z jeho úradnej činnosti. Na základe tohto ustanovenia správneho poriadku úrad vychádzal  z rozhodnutia úradu č. 2005/FV/3/1/027 zo dňa 11. 3. 2005, ako aj z listu podnikateľa GRAFOBAL GROUP, ktorý bol doručený úradu dňa 9. 12. 2003 a zaevidovaný pod číslom 7622/2003.

Na základe týchto podkladov bolo preukázané, že v čase, kedy predmetná koncentrácia vznikla, podnikateľ GRAFOBAL GROUP dosahoval na niektorých relevantných trhoch v Slovenskej republike podiely vyššie ako 25 %. Išlo napríklad o relevantný trh výroby obalov z hladkej lepenky, tlače kníh, časopisov a ostatnej polygrafickej výroby a distribúcie printových výrobkov určených na priamy predaj na území Slovenskej republiky.

Na základe uvedeného úrad zistil, že boli splnené podmienky uvedené  v § 10 ods. 1 písm. b) zákona, t. j., že sa jedná o koncentráciu podliehajúcu kontrole úradu.

Vzhľadom na to, že dňa 1. 5. 2004 nadobudol účinnosť zákon č. 204/2004 Z. z., ktorým sa mení a dopĺňa zákon, úrad zisťoval, či predmetná koncentrácia podlieha kontrole úradu podľa zákona v znení neskorších predpisov  aj po 1. 5. 2004. 

Podľa § 10 ods. 1 zákona v znení neskorších predpisov koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk          a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona v znení neskorších predpisov celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).
Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v znení neskorších predpisov v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

	Na základe podkladov a informácií predložených úradu podnikateľom Mediaprint – Kapa listom č. 6396/2004 zo dňa 8.12.2004, podnikateľom BARCZI listom č. 6411/2004 zo dňa 8.12.2004 a podnikateľom Royal Invest Consulting listom č. 6435/2004 zo dňa 9.12.2004 úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie presiahol 1 200 000 000 Sk a celkový obrat podnikateľa GRAFOBAL GROUP aj podnikateľa BARCZI spol. s r.o. v Slovenskej republike bol viac ako 360 000 000 Sk za uzavreté účtovné obdobie predchádzajúce vzniku koncentrácie. Úrad teda zistil, že predmetná koncentrácia podlieha kontrole úradu podľa § 10 ods. 1 písm. a) zákona v znení neskorších predpisov.

Následne úrad posudzoval, či podnikateľ GRAFOBAL GROUP  postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu, musí byť oznámená úradu do 30 dní odo dňa  uzavretia zmluvy, odo dňa oznámenia prijatia návrhu v obchodnej verejnej súťaži, odo dňa doručenia rozhodnutia štátneho orgánu podnikateľovi alebo  odo dňa v ktorom nastala iná skutočnosť, na základe ktorej došlo k vzniku koncentrácie. Lehota začne plynúť odo dňa, keď nastala prvá z týchto skutočností.

Úrad dospel k záveru, že v predmetnom prípade relevantným dňom, ktorý je rozhodujúci pre začatie plynutia lehoty na oznámenie koncentrácie je deň, kedy bolo valným zhromaždením podnikateľa BARCZI prijaté Uznesenie,  t. j. 20. 5. 2002. 
Tridsaťdňová lehota na oznámenie koncentrácie márne uplynula dňa 19. 6. 2002. Z uvedeného vyplýva, že koncentrácia nebola úradu oznámená            v zákonom stanovenej lehote 30 dní podľa § 10 ods. 9 zákona, a teda podnikateľ GRAFOBAL GROUP porušil vyššie uvedenú povinnosť. Porušenie tejto povinnosti bude predmetom samostatného správneho konania.

5. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

	Pri vymedzení relevantných trhov z tovarového a priestorového hľadiska úrad vychádzal z definícií uvedených v § 3 ods. 3 až ods. 6     zákona  a z hlavných činností a aktivít vykonávaných účastníkmi koncentrácie a s nimi prepojenými podnikateľmi, popísanými v časti 1 – Podnikatelia    tohto rozhodnutia, pričom sa zameral na určenie a posúdenie takých relevantných trhov, na ktorých sa môžu výraznejšie prejaviť účinky predmetnej koncentrácie. 

	Z podkladov a informácií predložených úradu v oznámení koncentrácie a ich následného doplnenia účastníkom konania, ako aj z výsledkov vlastného šetrenia úrad zistil, že v oblasti dodávok cigariet na trh Slovenskej republiky  v čase koncentrácie existovala nasledujúca štruktúra distribučného systému: výrobca – dovozca – distributér (veľkoobchod) – maloobchod – konečný spotrebiteľ.

- Výroba – pokiaľ sa jedná o výrobu cigariet, v čase koncentrácie, t. j. v roku 2002 existoval na Slovensku jediný domáci výrobca – SLOVAK INTERNATIONAL TABAK a. s. S.I.T. (od septembra 2004 Imperial Tobacco Slovakia   a. s.) .

- Dovoz – v oblasti dovozu cigariet na trh Slovenskej republiky pôsobili nasledujúce spoločnosti: 
   (i.) Philip Morris Slovakia s.r.o. (ďalej len „Philip Morris“), ktorá  realizovala  rozhodujúcu  časť všetkého dovozu  cigariet  na trh Slovenskej republiky.  Dovážala  cigarety značiek patriacich do portfólia spoločnosti Philip Morris ČR a. s. 
   (ii.) BARCZI, ktorý bol v roku 2001 výhradným  dovozcom cigariet značky Camel  od spoločnosti JT International s.r.o. a Kusovka od spoločnosti Tabakus Group, a. s. V  roku 2002 bol výhradným dovozcom cigariet značky Camel  od spoločnosti JT International s.r.o. a cigariet značky Kusovka a Strong od spoločnosti Tabakus Group, a. s. 
   (iii) Tabakoland, Gemer Panónia a niektorí ďalší nezávislí dovozcovia, dovážajúci cigarety zahraničných výrobcov ako napríklad Tabakus, CZ Tabak, Japan Tobacco International, Karelia Tobacco.
   (iv.) Spoločnosť SLOVAK INTERNATIONAL TABAK a. s. S.I.T. (ďalej len „S.I.T.“) sa dovozom cigariet prakticky nezaoberala. V roku 2002 doviezla na trh Slovenskej republiky len zanedbateľné množstvo cigariet. 

- Distribúcia (veľkoobchodný predaj) – pokiaľ ide o distribúciu (veľkoobchod) cigariet, v tejto   oblasti v čase koncentrácie na Slovensku pôsobili nasledujúce spoločnosti:              
   (i.) Spoločnosť  Philip  Morris, ktorá prevažnú časť ňou dovezených  cigariet  predávala  veľkoobchodníkom,  vrátane  účastníkov  koncentrácie   BARCZI a GRAFOBAL  GROUP (prostredníctvom  Royal Invest  Consulting), sieťam obchodných  reťazcov,   sieťam    čerpacích    staníc   a   len    malú    časť     predávala     prostredníctvom    vlastných     obchodných     zástupcov    do   maloobchodu. V oblasti  maloobchodného predaja cigariet nepôsobila.
   (ii.) Spoločnosť S.I.T. obdobne  ako  Philip  Morris  rozhodujúcu  časť  svojej produkcie na trhu Slovenskej republiky distribuovala do veľkoobchodnej siete (vrátane BARCZI a Royal Invest Consulting) a len nepatrnú časť distribuovala do maloobchodu prostredníctvom vlastných obchodných zástupcov. Na trhu maloobchodného predaja obdobne ako Philip Morris nepôsobila. 
   (iii.) Účastník koncentrácie GRAFOBAL GROUP, prostredníctvom štrnástich regionálnych spoločností Royal Invest Consulting, situovaných na území celého Slovenska. Cigarety nakupuje od výrobcov: Philip Morris, S.I.T., Eridanus, Eurotobako a od dovozcov: BARCZI, Tabakolan a Gemer Panónia. Nakúpené cigarety dodáva predovšetkým do vlastnej maloobchodnej siete (novinové stánky), ale aj iným maloobchodným predajcom ako napríklad predajne potravín, reštaurácie, siete obchodných reťazcov a podobne. 
   (iv.) Podnikateľ BARCZI, realizuje distribúciu cigariet prostredníctvom obchodných zástupcov a pravidelných rozvozov tovaru odberateľom, ktorými sú nezávislý veľkoobchodníci, veľkoobchodné sklady, siete supermarketov a potravín, siete čerpacích staníc, štrnásť regionálnych spoločností Royal Invest Consulting a vlastné maloobchodné predajne disponované v Bratislave. Nákup cigariet uskutočňuje od výrobcov cigariet: Philip Morris, S.I.T., Eurotabacco, Eridanus, JT International s.r.o. a Tabakus Group,     a. s. a
   (v.) značný počet nezávislých veľkoobchodníkov, pôsobiacich prevažne regionálne.

- Maloobchodný predaj, ako vyplýva z už vyššie uvedeného, je realizovaný cez  maloobchodné  predajne  sietí  obchodných  reťazcov a  ostatných potravinových predajní, čerpacie stanice pohonných hmôt, reštauračné zariadenia, bufety, novinové stánky, trafiky a podobne. Celkový počet všetkých týchto „predajných miest“ v Slovenskej republike sa v čase predmetnej koncentrácie podľa hrubého odhadu pohyboval okolo 20 000.

	Z vyššie uvedeného ako aj z časti 1 rozhodnutia vyplýva, že aktivity účastníkov koncentrácie sa na horizontálnej úrovni prekrývajú len v oblasti veľkoobchodného a  maloobchodného predaja cigariet a preto úrad z tovarového hľadiska zadefinoval nasledujúce tovarové relevantné trhy:

- relevantný trh veľkoobchodného predaja cigariet a
- relevantný trh maloobchodného predaja cigariet.

	Okrem uvedeného horizontálneho prekrytia aktivít účastníkov koncentrácie dôjde predmetnou koncentráciou aj k prepojeniu na vertikálnej úrovni dovoz – veľkoobchodný predaj. Ako však úrad zistil, objemy dovozov realizované účastníkom koncentrácie BARCZI sú zanedbateľné (menej       ako 2 %) a dovezené cigarety BARCZI dodával účastníkovi koncentrácie GRAFOBAL GROUP už aj v čase pred koncentráciou. Vzhľadom na uvedené úrad dospel k záveru, že toto vertikálne prepojenie, ku ktorému posudzovanou koncentráciou dôjde, je z pohľadu účinkov na príslušný relevantný trh nepodstatné a preto sa úrad touto skutočnosťou v rozhodnutí bližšie nezaoberal.

	Pokiaľ sa jedná o vymedzenie priestorového relevantného trhu vo vzťahu k vyššie uvedeným tovarovým relevantným trhom úrad vychádzal zo skutočnosti, že účastní koncentrácie získavajúci kontrolu nad podnikom podnikateľa BARCZI v oblasti maloobchodného predaja cigariet pôsobí na území celého Slovenska ako aj zo skutočnosti, že v oblasti veľkoobchodného predaja cigariet obaja účastníci koncentrácie a ich najväčší konkurenti pôsobia na území celej Slovenskej republiky. Na základe uvedeného úrad priestorový relevantný trh vo vzťahu k predmetným tovarovým relevantným trhom vymedzil územím Slovenskej republiky, kde sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Analýzou podkladov a informácií predložených úradu v oznámení koncentrácie, jeho doplnenia, ako aj z výsledkov vlastného šetrenia úrad zistil
nasledujúce skutočnosti:

5.1 – Relevantný trh veľkoobchodného predaja cigariet

	Pri kvalifikovanom odbornom odhade trhových podielov účastníkov koncentrácie, úrad bral do úvahy podklady a informácie predložené účastníkom konania, ako aj z podklady a informácie poskytnuté zo strany najväčšieho dovozcu cigariet Philip Morris a jediného tuzemského výrobcu cigariet S.I.T., vychádzajúce  z podkladov nezávislej agentúry AC Nielsen, podľa ktorých bolo v roku 2001 na slovenský trh dodaných približne 8 500 000 000 kusov cigariet a v roku 2002 8 400 000 000 kusov cigariet. Tento počet predstavoval tak na Slovensku vyrobené cigarety, ako aj všetky na Slovensko dovezené cigarety (bez nelegálnych dovozov).

	Vychádzajúc z vyššie uvedenej celkovej veľkosti trhu a objemov nákupu účastníkov koncentrácie, bol ich spoločný trhový podiel v rokoch 2001 a 2002 na relevantnom trhu veľkoobchodného predaja cigariet približne rovnaký a jeho výška bola pod 30 %. Tento trhový podiel je v skutočnosti nižší, nakoľko ako bolo už uvedené vyššie, podnikateľ BARCZI distribuoval cigarety nielen do maloobchodu ale aj iným nezávislým veľkoobchodníkom a taktiež ním dovezené cigarety dodával už v čase pred koncentráciou aj štrnástim  regionálnym spoločnostiam Royal Invest Consulting.
.
	Trhové podiely najvýznamnejších konkurentov účastníkov koncentrácie Philip  Morris a S.I.T., pôsobiacich na predmetnom relevantnom trhu, boli značne nižšie, nakoľko títo prevažnú časť nimi dovezených resp. vyrobených cigariet distribuovali do veľkoobchodnej siete a len malú časť distribuovali do maloobchodu prostredníctvom vlastných obchodných zástupcov. 
Ako úrad zistil, najväčšia časť trhového podielu na relevantnom trhu veľkoobchodného predaja cigariet je rozdrobená medzi množstvo nezávislých veľkoobchodníkov, pôsobiacich prevažne na regionálnej úrovni.  
	Konkrétne údaje o trhových podieloch, ktoré sú súčasťou spisového materiálu, úrad v rozhodnutí neuvádza, nakoľko tieto tak účastníkom konania ako aj spoločnosťami Philip Morris a S.I.T. boli prehlásené za predmet obchodného tajomstva. 

	Na základe vyššie uvedených skutočností úrad dospel k názoru, že predmetnou koncentráciou dôjde k miernemu zvýšeniu trhového podielu podnikateľa GRAFOBAL GROUP na relevantnom trhu veľkoobchodného predaja cigariet, a tým aj k posilneniu jeho vedúceho postavenia na tomto relevantnom trhu. 
Napriek tejto skutočnosti však úrad na základe zistených skutočností súčasne  dospel k  záveru, že  daný  relevantný  trh,  ktorý  je  vysoko fragmentovaný, sa aj po koncentrácii bude vyznačovať dostatočným konkurenčným prostredím a podnikateľ GRAFOBAL GROUP bude naďalej pod značným konkurenčným tlakom zo strany podnikateľov Philip Morris, S.I.T. a veľkého počtu nezávislých veľkoobchodníkov pôsobiacich na tomto relevantnom trhu. 

5.2 - Relevantný trh maloobchodného predaja cigariet.

	Ako už bolo naznačené v časti 4 tohto rozhodnutia, relevantný trh maloobchodného predaja cigariet je veľmi rozdrobený. Podľa kvalifikovaného odborného odhadu predloženého účastníkom konania, jeho trhový podiel maloobchodného predaja cigariet realizovaného v rámci maloobchodnej   siete kontrolovanej spoločnosťou Royal Invest Consulting tak v roku 2001 ako aj v roku 2002 len mierne prekračoval hranicu 10 %. Trhový podiel druhého účastníka koncentrácie – BARCZI na predmetnom relevantnom trhu, ktorý na ňom pôsobil len prostredníctvom desiatich trafík, podľa odborného odhadu účastníka konania bol v čase koncentrácie hlboko pod 1 %. Spoločný podiel účastníkov posudzovanej koncentrácie teda je len niečo cez 10 %.
	Zvyšných približne 90 % trhu je rozdrobený medzi množstvo konkurentov, ktorými sú siete obchodných reťazcov, ostatné predajne potravín, siete čerpacích staníc, reštauračné zariadenia, bufety, novinové stánky a trafiky a podobne.

	Na základe vyššie uvedených skutočností úrad dospel k záveru, že predmetnou koncentráciou dôjde len k zanedbateľnému zvýšeniu aj tak nízkeho trhového podielu podnikateľa GRAFOBAL GROUP na relevantnom trhu maloobchodného predaja cigariet, a teda nedôjde k žiadnym významným zmenám na tomto relevantnom trhu, ktorý sa aj po koncentrácii bude vyznačovať vysokým konkurenčným prostredím.    

6. Záver

Podľa § 12 ods. 1 zákona v znení neskorších predpisov úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12   ods. 2 zákona v znení neskorších predpisov úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona v znení neskorších predpisov úrad vydá rozhodnutie, že s koncentráciou súhlasí aj v prípade, ak podmienka uložená  v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu         s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

Na základe zistených skutočností uvedených vyššie, úrad dospel           k záveru, že koncentrácia podnikateľov GRAFOBAL GROUP a BARCZI nebude predstavovať významné zmeny tak na relevantnom trhu veľkoobchodného predaja cigariet ako ani na relevantnom trhu maloobchodného  predaja  cigariet, a teda  koncentrácia  nevytvára  ani neposilňuje dominantné postavenie podnikateľa GRAFOBAL GROUP na relevantnom trhu, ktorého dôsledkom sú významné prekážky efektívnej súťaže na relevantnom trhu.	

Podľa § 33 zákona v znení neskorších predpisov úrad vyzval listom      č. 1767/PMÚ SR/2006 zo dňa 11. 4. 2005 účastníka konania GRAFOBAL GROUP, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Predmetná výzva bola účastníkovi konania doručená dňa 11. 4. 2006, ku ktorej sa tento v úradom stanovenej lehote 7 pracovných dní odo dňa jej doručenia nevyjadril. 

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v znení neskorších predpisov     v spojení s § 18 ods. 1 zákona v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                             Ing. Dušan Valo
                                                                     riaditeľ odboru koncentrácií

Rozhodnutie sa doručuje:

GRAFOBAL GROUP akciová spoločnosť
PhDr. Ivan Kmotrík
predseda predstavenstva
Sasinkova č. 5
811 08 Bratislava